**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 10 – 2025

 **ΑΜΑΡΟΥΣΙΟΥ Αρ. Πρ.:** 244

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

 **Κοινοποίηση: ΥΠΑΙΘΑ, Περιφερειακή Δ/νση Πρωτοβάθμιας & Δευτεροβάθμιας Εκπ/σης Αττικής, Δ/νση Π. Ε. Β΄ Αθήνας,**

**Δ. Ο. Ε. , Συλλόγους Εκπ/κών Π. Ε. της χώρας, Ομοσπονδία Γονέων – Κηδεμόνων Αττικής, Ενώσεις Γονέων – Κηδεμόνων Αμαρουσίου. Κηφισιάς, Λυκόβρυσης – Πεύκης, Πεντέλης – Μελισσίων**

**ΟΛΟΙ/ΟΛΕΣ ΣΤΗΝ ΠΑΡΑΣΤΑΣΗ ΔΙΑΜΑΡΤΥΡΙΑΣ ΣΤΗ ΔΙΕΥΘΥΝΣΗ Π. Ε. Β΄ Αθήνας τη ΔΕΥΤΕΡΑ 6 – 10 – 2025 στις 13:30 ΚΑΙ ΣΤΟ ΥΠΑΙΘΑ ΤΗΝ ΠΕΜΠΤΗ 9 – 10 – 2025 στις 13:30 – ΑΜΕΣΗ ΚΑΛΥΨΗ ΤΩΝ ΧΙΛΙΑΔΩΝ ΚΕΝΩΝ ΣΕ ΕΚΠΑΙΔΕΥΤΙΚΟ ΠΡΟΣΩΠΙΚΟ ΕΔΩ ΚΑΙ ΤΩΡΑ.**

Συναδέλφισσες και συνάδελφοι

Από τις 11 – 9 – 2025 που άνοιξαν τα σχολεία έως σήμερα, ένα μήνα μετά, βιώνουμε καθημερινά μια απαράδεκτη κατάσταση οξυμένων προβλημάτων σε ό, τι αφορά τη λειτουργία των σχολείων με κενά και ελλείψεις σε εκπαιδευτικούς, περιορισμούς προσλήψεων (κόφτες) σε εκπαιδευτικούς παράλληλης στήριξης, ελλείψεις στη στελέχωση των Ολοήμερων τμημάτων και των Τ. Ε. των Δημοτικών Σχολείων και Νηπιαγωγείων, ελλείψεις σε εκπαιδευτικούς ειδικοτήτων, συμπτύξεις τμημάτων και δημιουργία τμημάτων με πληθωρικό αριθμό μαθητών, παράνομες επανεγγραφές μαθητών/μαθητριών στα Ολοήμερα τμήματα (εγκύκλιος ΥΠΑΙΘΑ 13 – 9 – 2025) με στόχο την κατάργηση τμημάτων στα Ολοήμερα Δημοτικά Σχολεία και Νηπιαγωγεία, παράνομες μετακινήσεις μονίμων εκπαιδευτικών για συμπλήρωση ωραρίου ώστε να εξοικονομηθούν περαιτέρω προσλήψεις αναπληρωτών, εκατοντάδες δρομολόγια μεταφοράς μαθητών δεν πραγματοποιούνται ενώ τα κτηριακά προβλήματα των σχολείων και νηπιαγωγείων παραμένουν άλυτα σε πολλές περιπτώσεις.

**Το Δ. Σ. του Συλλόγου Εκπαιδευτικών Π. Ε. Αμαρουσίου έχει επανειλημμένα κινητοποιηθεί και παρουσιάσει τα προβλήματα των Δημοτικών Σχολείων και Νηπιαγωγείων της περιοχής ευθύνης του σωματείου μας τόσο στους αρμόδιους της Δ/νσης Π. Ε. Β΄ Αθήνας όσο και στην πολιτική ηγεσία του ΥΠΑΙΘΑ. Παρά το γεγονός ότι έγιναν ήδη δύο φάσεις πρόσληψης αναπληρωτών τα κενά και οι ελλείψεις σε εκπαιδευτικό προσωπικό παραμένουν και πολλαπλασιάζονται στα Δημοτικά Σχολεία και Νηπιαγωγεία της περιοχής του Αμαρουσίου, Κηφισιάς, Νέας Ερυθραίας, Εκάλης, Πεύκης και Μελισσίων με τμήματα του Ολοήμερου σε πολλά Δημοτικά Σχολεία και Νηπιαγωγεία των περιοχών αυτών να μην λειτουργούν, να υπάρχουν μη στελεχωμένα Τ. Ε., να μην τοποθετούνται οι απαραίτητοι εκπαιδευτικοί παράλληλης στήριξης και να λείπουν δεκάδες εκπαιδευτικοί ειδικοτήτων από τα Δημοτικά Σχολεία και Νηπιαγωγεία της περιοχής ευθύνης του σωματείου μας.**

Το χειρότερο όλων είναι ότι η Δ/νση Π. Ε. Β΄ Αθήνας έχει επιδοθεί σε ένα κρεσέντο παρανομίας και αυταρχισμού απέναντι στους εκπαιδευτικούς επιχειρώντας με παράνομες προφορικές εντολές την μετακίνηση πολλών μόνιμων εκπαιδευτικών ειδικοτήτων με στόχο την «κάλυψη» των κενών εκ των ενόντων και χωρίς νέες προσλήψεις αναπληρωτών σε συνδυασμό με την ευρύτατη επιχείρηση κλεισίματος τμημάτων του Ολοήμερου τόσο σε Δημοτικά Σχολεία όσο και σε Νηπιαγωγεία της περιοχής ευθύνης του σωματείου μας.

Ουσιαστικά η Κυβέρνηση και το Υπουργείο Παιδείας επιδίδεται με κυνισμό σε ένα πρωτοφανές πετσόκομμα σε βάρος των μορφωτικών δικαίωμα των μαθητών μας αλλά και των εργασιακών δικαιωμάτων των εκπαιδευτικών με αποκλειστικό κριτήριο το πόσο λιγότερα χρήματα θα τους στοιχίσει η φετινή σχολική χρονιά!

Εδώ και ένα μήνα δεν έχουμε σταματήσει να φωνάζουμε ότι δεν πρόκειται να τους αφήσουμε να υλοποιήσουν την μιζέρια που βαφτίζουν «εκπαιδευτική πολιτική» και η Δ/νση Π. Ε. Β΄ Αθήνας και το ΥΠΑΙΘΑ θα μας ακούσουν θέλουν δε θέλουν και θα αναθεωρήσουν τις καταστροφικές πολιτικές που εφαρμόζουν!

**Στη βάση όλων των παραπάνω το Δ. Σ. του Σ. Ε. Π. Ε. Αμαρουσίου καλεί τα μέλη του να συμμετάσχουν σε παράσταση διαμαρτυρίας την ΔΕΥΤΕΡΑ 6 – 10 – 2025 στις 13:30 στην έδρα της Δ/νσης Π. Ε. Β΄ Αθήνας διεκδικώντας:**

* ***Άμεση κάλυψη των κενών και των ελλείψεων εκπαιδευτικών παντού με μαζικούς διορισμούς μόνιμου εκπαιδευτικού προσωπικού και προσλήψεις αναπληρωτών (άμεση διενέργεια Γ΄ φάσης πρόσληψης αναπληρωτών εκπαιδευτικών), ώστε να καλύπτονται οι ανάγκες των σχολείων – Όχι στις παράνομες μετακινήσεις μονίμων εκπαιδευτικών της Δ/νσης Π. Ε. Β΄ Αθήνας για συμπλήρωση ωραρίου που αποψιλώνουν τα σχολεία από εκπαιδευτικούς και καταργούν τα εργασιακά δικαιώματα των μόνιμων εκπαιδευτικών.***
* ***Εδώ και τώρα να στελεχωθούν και να λειτουργήσουν όλα τα ολοήμερα τμήματα των Νηπιαγωγείων και Δημοτικών Σχολείων και να αποσυρθεί η απαράδεκτη εγκύκλιος του Υπουργείου.***
* ***Να προσληφθούν άμεσα οι εκπαιδευτικοί που απαιτούνται για τις ανάγκες της Ειδικής Αγωγής και της Παράλληλης Στήριξης καθώς και οι Σχολικοί Νοσηλευτές.***
* ***Ανάκληση των συγχωνεύσεων τμημάτων που έχουν γίνει από την αρχή της σχολικής χρονιάς. Μείωση του αριθμού των μαθητών ανά τάξη με στόχο να φτάσουμε σε τμήματα 15 παιδιών.***
* ***Να βρεθεί άμεση λύση στο ζήτημα μεταφοράς των μαθητών των Ειδικών, Μουσικών, Καλλιτεχνικών κ. ά σχολείων (το Ειδικό Δημοτικό Σχολείο Αμαρουσίου – Σικιαρίδειο παραμένει χωρίς δρομολόγιο μεταφοράς των μαθητών του).***

**Με τα παραπάνω αιτήματα καλούμε τις/τους συναδέλφους – μέλη του σωματείου μας να συμμετέχουν στην κινητοποίηση της Ομοσπονδίας Γονέων – Κηδεμόνων της Περιφέρειας Αττικής την ΠΕΜΠΤΗ 9 Οκτωβρίου στις 13:30 στο ΥΠΑΙΘΑ.**

Για τη διευκόλυνση της συμμετοχής των συναδέλφων στις παραπάνω κινητοποιήσεις το Δ. Σ. του Συλλόγου Εκπ/κών Π. Ε. Αμαρουσίου προκηρύσσει από μία έως τρεις ώρες διευκολυντική στάση εργασίας για τις ώρες του Ολοήμερου προγράμματος (από 13:25 έως 16:00) της απογευματινής βάρδιας των Δημοτικών Σχολείων και Νηπιαγωγείων της περιοχής ευθύνης του σωματείου μας για την ΔΕΥΤΕΡΑ 6 Οκτωβρίου 2025 και για την ΠΕΜΠΤΗ 9 Οκτωβρίου 20205. Η παρούσα αποτελεί ειδοποίηση για τη Δ/νση Π. Ε. Β΄ Αθήνας.

Καλούμε τα όμορα εκπαιδευτικά σωματεία της Δ/νσης Π. Ε. Β΄ Αθήνας (Σ. Ε. Π. Ε. «Ο Περικλής» & Σ. Ε. Π. Ε. «Γ. Σεφέρης») να λάβουν ανάλογες αποφάσεις. Καλούμε τις Ενώσεις Γονέων – Κηδεμόνων Αμαρουσίου, Κηφισιάς, Πεύκης – Λυκόβρυσης, Πεντέλης – Μελισσίων να λάβουν ανάλογες αποφάσεις και να συμμετάσχουν στις παραπάνω κινητοποιήσεις μας.

Τέλος καλούμε τις/τους συναδέλφους – μέλη του σωματείου μας να συμμετάσχουν μαζικά στην έκτακτη Γ. Σ. του σωματείου μας την ΤΕΤΑΡΤΗ 8 – 10 – 2025 στις 19:00 το 8ο Δημοτικό Σχολείο Αμαρουσίου (Μαραθωνοδρόμου 54 – Μαρούσι).

